Prije nešto više od dva tjedna završeno je višemjesečno uređenje Gajeve ulice u Zagrebu, a 1. prosinca gradonačelnik Milan Bandić ulicu je svečano pustio u promet. Iako je 16. rujna, kad je počela obnova, Bandić obećao da će sve biti gotovo sredinom studenog, radovi su potrajali znatno duže.

U sklopu rekonstrukcije, u koju je utrošeno oko sedam milijuna kuna, bilo je predviđeno uređenje cijele kolničke konstrukcije, obnavljanje nogostupa, parkirališnih mjesta, sustava oborinske odvodnje te uređenje biciklističke staze. A ako danas prošetate Gajevom, mogli biste se zapitati što je pošlo po krivu.

Ulica izgleda kao da ju je netko zalio bojom

Čitava ulica izgleda kao da ju je netko slučajno zalio bojom. Asfalt je prljav, prepun fleka i tragova cipela kojima su radnici ugazili u svježu boju, pa prošetali po novom asfaltu. Ni linije na parkirnim mjestima nisu iscrtane pod pravim kutem, već imaju repove od boje.

Osim toga, radnici su dva puta radili isti posao. Nakon što su izbušili rupe za prometne znakove, shvatili su kako se ne nalaze na pravom mjestu pa su nekoliko centimetara dalje ponovno raskopali novopostavljeni asfalt, i u te rupe su postavljeni znakovi. Stare rupe nisu zatvorili. Telegramov fotograf otišao je provjeriti kako Gajeva izgleda nakon ove velike rekonstrukcije i snimio neke prilično urnebesne fotografije.